依韻和襄陽王源叔龍圖見寄
作者：范仲淹
朝代：宋

paragraphs: 高車赴南峴，敝郊主東道。
風采喜一見，布素情相好。
屈指四十秋，于今歲寒保。
我起爲君壽，善頌復善禱。
願盡杯中物，薄言理可到。
君子貴有終，功名非必早。
朝端卿大夫，所尚賢而老。
世慮久乃周，聖門深已造。
與君誓許國，無忝於祖考。
潔如鳯食竹，樂若魚在藻。
安得長相親，時時一絕倒。
不忘平生期，明月滿懷抱。